b'\n_START_ARTICLE_\nOctavian Mo\xc8\x99escu\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen comuna T\xc3\xa2mboe\xc8\x99ti, azi jude\xc8\x9bul Vrancea, r\xc3\xa2mnicean dup\xc4\x83 tat\xc4\x83, descinz\xc3\xa2nd dintr-o familie cu onomastica de \xe2\x80\x9eMo\xc8\x99u\xe2\x80\x9d. \xc3\x8en T\xc3\xa2mboe\xc8\x99ti, unde mama fusese numit\xc4\x83 \xc3\xaenv\xc4\x83\xc8\x9b\xc4\x83toare, \xc3\xae\xc8\x99i va petrece primii ani de studiu. A absolvit gimnaziul \xe2\x80\x9eVasile Boerescu\xe2\x80\x9d din R\xc3\xa2mnicu S\xc4\x83rat \xc3\xaen 1909, dup\xc4\x83 care intr\xc4\x83, ca bursier, la Liceul \xe2\x80\x9eAnastasie Ba\xc8\x99ot\xc4\x83\xe2\x80\x9d din Pom\xc3\xa2rla. _NEWLINE_\xc3\x8enc\xc4\x83 din timpul gimnaziului, sub \xc3\xaendrumarea profesorului Dimitrie Mazilu, \xc3\xae\xc8\x99i dezv\xc4\x83luie cele dint\xc3\xa2i virtu\xc8\x9bi literare: la 10-11 ani scria versuri iar la 12 ani publica prima poezie (Lumina). \xc3\x8en liceul de la Pom\xc3\xa2rla - unde \xc3\xaendrum\xc4\x83tori \xc3\xaei sunt Iorgu Iordan \xc8\x99i Romulus Cioflec, fratele editorului - au loc s\xc4\x83pt\xc4\x83m\xc3\xa2nal, sub conducerea sa, reuniuni literare, conferin\xc8\x9be, declama\xc8\x9bii. Apare aici, dar tiparit\xc4\x83 la Dorohoi, revista Carpa\xc8\x9bii (1914-1915), care, prin glasul tinerilor, sus\xc8\x9binea intrarea \xc8\x9b\xc4\x83rii \xc3\xaen lupt\xc4\x83, al\xc4\x83turi de alia\xc8\x9bi, pentru marea unire a rom\xc3\xa2nilor._NEWLINE_\xc3\x8en 1915 absolv\xc4\x83 Liceul Matei Basarab din Bucure\xc8\x99ti. \xc3\x8en 1920 ob\xc8\x9bine licen\xc8\x9ba \xc3\xaen drept la Facultatea de drept din Ia\xc8\x99i. 1921-1925 studiaz\xc4\x83 istoria artei la Viena, unde \xc3\xael are profesor pe Joseph Strzygowsky ( Facultatea de istoria artelor)._NEWLINE_\xc3\x8entre 1921-1926 este pre\xc8\x99edintele Societ\xc4\x83\xc8\x9bii Academice Rom\xc3\xa2nia Jun\xc4\x83 de la Viena. \xc3\x8en 1923 \xc3\xaentocme\xc8\x99te cartea semicentenarului acestei societ\xc4\x83\xc8\x9bi, av\xc3\xa2nd o prefa\xc8\x9b\xc4\x83 semnat\xc4\x83 de Regina Maria. \xc3\x8en paginile acestei publica\xc8\x9bii mai semneaz\xc4\x83: Nicolae Iorga, Lucian Blaga, Adrian Maniu, Camil Petrescu, George Top\xc3\xa2rceanu, Panait Istrati, Jean Bart, Mihail Sadoveanu, Ion Minulescu, Ion Pilat, Ionel Teodoreanu, Ioan Slavici \xc8\x99i al\xc8\x9bii.  _NEWLINE_Octavian Mo\xc8\x99escu, mare iubitor \xc8\x99i colec\xc8\x9bionar de art\xc4\x83, a fost de dou\xc4\x83 ori primar al ora\xc8\x99ului Balcic (1931-1932, 1938-1940), ora\xc8\x99 cu via\xc8\x9b\xc4\x83 cultural\xc4\x83 extrem de bogat\xc4\x83 \xc3\xaen prima jum\xc4\x83tate a secolului XX. El a organizat aici Universitatea liber\xc4\x83, a fost directorul publica\xc8\x9biei culturale Coasta de Argint \xc8\x99i, pentru a favoriza via\xc8\x9ba cultural\xc4\x83 a ora\xc8\x99ului, a ini\xc8\x9biat o lege prin care arti\xc8\x99tii puteau fi \xc3\xaempropriet\xc4\x83ri\xc8\x9bi gratuit cu locuri pe care s\xc4\x83-\xc8\x99i construiasc\xc4\x83 locuin\xc8\x9be._NEWLINE_\xc3\x8en 1960, Octavian Mo\xc8\x99escu a luat ini\xc8\x9biativa organiz\xc4\x83rii Muzeului de Art\xc4\x83 din R\xc3\xa2mnicu S\xc4\x83rat, a c\xc4\x83rui \xc3\xaenfiin\xc8\x9bare a sprijinit-o \xc8\x99i printr-o substan\xc8\x9biala dona\xc8\x9bie. \xc3\x8en acest demers a fost sprijinit de Constantin Paraschivescu - B\xc4\x83l\xc4\x83ceanu. "A donat \xc3\xaen continuare lucr\xc4\x83ri valoroase, unele dintre ele clasate \xc3\xaen patrimoniul cultural na\xc8\x9bional, semnate de arti\xc8\x99ti ca Petre Iorgulescu-Yor,  Ion Theodorescu-Sion, \xc8\x98tefan Popescu, Max Hermann Maxy, Nicolae Enea, Ion Pacea, Br\xc4\x83du\xc8\x9b Covaliu, Ion Popescu Negreni. Pe l\xc3\xa2ng\xc4\x83 dona\xc8\x9bile succesive din 1960,1961,1971,1973, colec\xc8\x9bionarul a \xc3\xaenlesnit dona\xc8\x9bii \xc8\x99i achizi\xc8\x9bii care au \xc3\xaembog\xc4\x83\xc8\x9bit patrimoniul sec\xc8\x9biei de art\xc4\x83 plastic\xc4\x83..."                 ( Marius Neculae, Roxana Vi\xc8\x99an - Muzeul Municipal R\xc3\xa2mnicu S\xc4\x83rat - considera\xc8\x9bii asupra istoricului constituirii colec\xc8\x9biilor, Revista MEMORIAE INGENII, oct.2013, Muzeul na\xc8\x9bional tehnic prof. ing.Dimitrie Leonida).'